text: [{"text_idx": "#000000", "text": "Apaez muerta una fema de delfi\u0301n de 60 quilos en Verdicio"}, {"text_idx": "#000002", "text": "Una fema de delfi\u0301n comu\u0301n varo\u0301 na sablera de Verdicio\u2019l 24 de xineru. Vecinos, que taben nel arenal, avisaron a la Guardia Civil. Depue\u0301s, Cepesma (Coordinadora pal Estudiu y Proteicio\u0301n de les Especies Marines) allego\u0301 elli\u0301 pa intentar recuperar el calabre del animal col envi\u0301s d\u2019investigar sobre co\u0301mo morrio\u0301 y l\u2019esta\u0301u en que s\u2019atopaben los sos mue\u0301rganos vitales."}, {"text_idx": "#000003", "text": "El presidente de la coordinadora, Luis Laria, teni\u0301a cuenta de facer una necropsia al delfi\u0301n na sede de l\u2019asociacio\u0301n allugada en L.luarca. Sicasi\u0301, la climatoloxi\u0301a fixo imposible\u2019l treslla\u0301u de los restos del mami\u0301feru. \u00abLe practicamos una biometri\u0301a para saber sus medidas corporales y sacamos una muestra del tejido\u00bb, esplica Laria."}, {"text_idx": "#000004", "text": "El delfi\u0301n, d\u2019unos 60 quilos, taba n\u2019avanza\u0301u esta\u0301u de descomposicio\u0301n, colo que \u00abya no teni\u0301a apenas valor cienti\u0301fico\u00bb, d\u2019ehi\u0301 que nun hubiera una segunda intentona pa sacalu del arenal. Cepesma envalora que\u2019l delfi\u0301n fino\u0301 fai ma\u0301s d\u2019un mes y depue\u0301s aporto\u0301 a Verdicio. Al paecer, los encargaos de recoyer l\u2019exemplar de la sablera fueron operarios del Conceyu. Esta especie ye bien comu\u0301n nel Canta\u0301bricu, pero en contaes ocasiones de\u0301xense ver cabo la playa. Asocedio\u0301\u2019l 13 d\u2019agostu de 2011 en La Ribera. Un exemplar d\u2019unos dos metros de llargu apaecio\u0301 vivu y desnortia\u0301u nesa zona y foi un pescador local el que llogro\u0301 llevalu dende elli\u0301 hasta alta mar."}]